b'\n_START_ARTICLE_\nKultni film\n_START_PARAGRAPH_\nKultni film je pogovorni izraz za film (ali nadaljevanko), ki privablja manj\xc5\xa1o, a zavzeto skupino obo\xc5\xbeevalcev, pri \xc4\x8demer ne do\xc5\xbeivi ve\xc4\x8dje prepoznavnosti izven te skupine._NEWLINE_Tako kultni filmi ne do\xc5\xbeivijo ve\xc4\x8djega uspeha pri navadni distribuciji in prikazovanju v kinematografih. Najve\xc4\x8dji del dobi\xc4\x8dka tako prinesejo z izposajanjem oziroma prodajo filma na videu._NEWLINE_Za kultne filme je prav tako zna\xc4\x8dilno, da so pionirji na svojem podro\xc4\x8dju; uporabljena je nova tehnika, tehnologija, ..._NEWLINE_Pripadnost kultnemu filmu se izra\xc5\xbea z rednim ogledom filma, z rituali, navajanjem delov scenarija, prevzemom filozofskih nazorov, umetnih jezikov ali uniform ipd. V\xc4\x8dasih se skupine obo\xc5\xbeevalcev organizirajo in prirejajo redne konvencije, kamor so povabljeni tudi sami ustvarjalci kultnih filmov, v vlogi \xc4\x8dastnih gostov._NEWLINE_Nekateri kultni filmi so zelo redki ali te\xc5\xbeko dosegljivi. Njihova kultnost se \xc5\xa1iri le preko govoric. Tak\xc5\xa1ni so recimo \xc2\xbbExploitation\xc2\xab filmi iz 70ih let 20. stoletja ali \xc2\xbbGiallo\xc2\xab filmi, grozljivke italijanske produkcije iz istega obdobja._NEWLINE_Pomembna je reakcija gledalcev, ki mora prese\xc4\x8di\xc2\xa0\xc2\xbbnormalno\xc2\xab\xc2\xa0identifikacijo. Zgolj ekonomski uspeh posameznega filma sploh nima vpliva. Pogoste so trditve, da tako imenovani \xc2\xbbmainstream\xc2\xab film ne more biti kultni film._NEWLINE_Kultni film je obi\xc4\x8dajno rezultat realizacije tveganega koncepta. Torej tak\xc5\xa1nega, ki odstopa od norm. Zato se med kultne filme pogosto uvrstijo filmi, ki so si pot v kinematografe tlakovali z uspe\xc5\xa1nim nastopanjem na manj\xc5\xa1ih filmskih festivalih (recimo \xc5\xa0und)._NEWLINE_Pogosto kultni filmi ob izidu niso bili komercialno uspe\xc5\xa1ni ali so bili celo spregledani. Vendar so bili kasneje, preko kulta, ponovno odkriti. Primera lakih filmov sta recimo Rocky Horror Picture Show ali Citizen Kane._NEWLINE_V\xc4\x8dasih so kultni filmi relativno poceni produkcije (\xc2\xbblow budget\xc2\xab\xc2\xa0ali celo\xc2\xa0\xc2\xbbno-budget\xc2\xab) - tako imenovani\xc2\xa0\xc2\xbbB filmi\xc2\xab. Tem uspe z estetiko grdega, podiranjem tabujev in nehoteno komiko zbuditi interes gledalcev, ki v njeh odkrijejo neslutene kvalitete._NEWLINE_Kultni film kot pojem se vedno pogosteje uporablja v marketin\xc5\xa1ke namene. S tem posku\xc5\xa1ajo filmski studiji \xc5\xbee pri premieri pridobiti zanimanje gledalcev._NEWLINE_Kultnost film dose\xc5\xbee s \xc4\x8dasom. Pogosto se namre\xc4\x8d zgodi, da film ob svojem izidu spro\xc5\xbei kult, ki pa se s\xc4\x8dasoma razplamti. Tak\xc5\xa1nih filmov ne moremo ozna\xc4\x8dit za kultne, temve\xc4\x8d zgolj za uspe\xc5\xa1nice.'